b'\n_START_ARTICLE_\nAntilija\n_START_SECTION_\nPlutarchas\n_START_PARAGRAPH_\nLegenda apie sal\xc4\x85 pasirod\xc4\x97 dar ikikrik\xc5\xa1\xc4\x8dioni\xc5\xa1kosios Romos laikais, Plutarchui 74 m. apra\xc5\xa1ant Romos karved\xc5\xbeio ir Ispanijos konsulo Kvinto Sertorijaus gyvenim\xc4\x85 ir paminint, kad gr\xc4\xaf\xc5\xbedamas i\xc5\xa1 Mauretanijos (dabartinio Maroko Sertorijus \xe2\x80\x9esutiko j\xc5\xabreivius, kurie neseniai gr\xc4\xaf\xc5\xbeo i\xc5\xa1 Atlanto sal\xc5\xb3\xe2\x80\x9c, ir kuri\xc5\xb3 papasakotos istorijos buvo tokios viliojan\xc4\x8dios, kad \xc5\xa1i\xc5\xb3 sal\xc5\xb3 paie\xc5\xa1ka, tikintis jose apsigyventi, tapo Sertorijaus gyvenimo tikslu.\n_START_SECTION_\nViduram\xc5\xbeiai\n_START_PARAGRAPH_\nPortugal\xc5\xb3 legenda pasakoja, kad sala buvo apgyvendinta Porto arkivyskupo ir jo pasek\xc4\x97j\xc5\xb3 714 arba 734 metais gelb\xc4\x97jantis nuo maur\xc5\xb3._NEWLINE_Antilija pirm\xc4\x85 kart\xc4\x85 buvo pa\xc5\xbeym\xc4\x97ta Pizigano \xc5\xbeem\xc4\x97lapyje 1424 metais kartu su Satanazes (velnio) sala. Ji pa\xc5\xbeym\xc4\x97ta genujie\xc4\x8dio B. Beccario or Beccaria (1435) ir venecijie\xc4\x8dio Andrea Bianco (1436), 1455 ir 1476 \xc5\xbeem\xc4\x97lapiuose, paprastai kartu su kitomis legendin\xc4\x97mis salomis. Florencijietis Paul Toscanelli savo lai\xc5\xa1kuose Kristupui Kolumbui ir Portugalijos karaliui (1474) laiko Antilij\xc4\x85 svarbiausiu orientyru matuojant atstum\xc4\x85 nuo Lisabonos ir Cipango salos (Japonijos)._NEWLINE_Salos ie\xc5\xa1kojo daugelis ekspedicij\xc5\xb3, o Kristupas Kolumbas 1492 m. planavo sustoti joje pakeliui \xc4\xaf Azij\xc4\x85._NEWLINE_\xc5\xbdem\xc4\x97lapiuose Antilija paprastai buvo vaizduojama beveik Portugalijos dyd\xc5\xbeio, u\xc5\xbe dviej\xc5\xb3 \xc5\xa1imt\xc5\xb3 myli\xc5\xb3 \xc4\xaf vakarus nuo Azor\xc5\xb3, beveik idealaus sta\xc4\x8diakampio formos, bet su septyniomis ar a\xc5\xa1tuoniomis \xc4\xaflankomis rytiniame ir vakariniame krantuose, kuri\xc5\xb3 kiekvienoje buvo po miest\xc4\x85.'